แอสตร้าเซนเนก้า 415,000 โดส ที่ได้รับบริจาคจากสหราชอาณาจักร จัดส่งถึงไทยแล้ว
สถานเอกอัครราชทูตสหราชอาณาจักร ประจำประเทศไทย โพสต์ผ่านเพจเฟซบุ๊ก UK in Thailand ว่า วัคซีน 415,000 โดส ของออกซฟอร์ด-แอสตร้าเซนเนก้า เดินทางจากสหราชอาณาจักร ถึงสนามบินสุวรรณภูมิ ประเทศไทย เมื่อเวลาประมาณ 21.00 น. วันที่ 3 สิงหาคมที่ผ่านมา ซึ่งนับเป็นอีกหนึ่งก้าวสำคัญของเราทุกคนที่จะก้าวผ่านวิกฤตครั้งนี้ไปด้วยกัน ด้วยการช่วยลดการระบาดของโรคโควิด-19 ในประเทศไทย โดยจุดประสงค์ของการบริจาค เพื่อช่วยกระจายวัคซีนให้ถึงประชาชนทั่วประเทศมากขึ้นอย่างเท่าเทียม ทั้งนี้ นายแพทย์โสภณ เอี่ยมศิริถาวร รองอธิบดีกรมควบคุมโรค และนางจุฬามณี ชาติสุวรรณ อธิบดีกรมยุโรป กระทรวงการต่างประเทศ เป็นตัวแทนรัฐบาลไทยรับมอบวัคซีนออกซฟอร์ด-แอสตร้าเซนเนก้า จำนวนดังกล่าวสำหรับการบริจาคครั้งนี้ เป็นเพียงส่วนหนึ่งของโครงการบริจาควัคซีนชุดแรก จำนวน 9 ล้านโดสของสหราชอาณาจักร ซึ่งจะเข้าสู่โครงการ COVAX จำนวน 5 ล้านโดส และบริจาคโดยตรงกับประเทศอื่นๆ อีก 4 ล้านโดส สหราชอาณาจักร ยังมีแผนบริจาควัคซีนเพิ่มเติมอีก โดยจะบริจาคทั้งสิ้น 100 ล้านโดสภายในกลางปี 2022 เพื่อให้ทุกคนบนโลก สามารถเข้าถึงวัคซีนได้อย่างเท่าเทียมและเป็นธรรม